
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου –ΝΕΑ ΔΗΜΟΚΡΑΤΙΑ
            Αθήνα, 22 Νοεμβρίου 2018
Αρ.Πρ.: 3626/22-11-2018

Ε Ρ Ω Τ Η Σ Η
Προς
Κύριο Υπουργό Υγείας

ΘΕΜΑ: «Ανάγκη άμεσης τοποθέτησης ιατρού στο Περιφερειακό Ιατρείο Κάσου»

Κύριε Υπουργέ,

Όπως γνωρίζετε από τις 11 Σεπτεμβρίου και με αρ. πρ. 1407,  είχα καταθέσει Ερώτηση, χωρίς να υπάρξει απάντηση από το Υπουργείο Υγείας, για τον κίνδυνο να μείνει η Κάσος χωρίς γιατρό.
Οι ανάγκες της δημόσιας υγείας στο νησί καλύπτονται με γιατρό που έχει αποσπαστεί από το Κέντρο Υγείας Καρπάθου, με την απόσπασή του, όμως, να λήγει σε λίγες ημέρες, την ίδια στιγμή που η θέση του εξειδικευμένου γιατρού που αποχώρησε, παραμένει κενή εδώ και πέντε (5) μήνες.
Είχα προτείνει να υπάρξει εναλλακτική λύση με την τοποθέτηση οπλίτη-ιατρού και μετά από υποβολή αιτήματος του Υπουργείου Υγείας προς το Υπουργείο Άμυνας, αλλά απάντηση ακόμα δεν έχω λάβει αν υπεβλήθη αυτό το αίτημα και πότε.
Όπως είναι φυσικό, η συγκεκριμένη κατάσταση αβεβαιότητας, αλλά και έλλειψης μόνιμου ιατρού στο Πολυδύναμο Περιφερειακό Ιατρείο Κάσου, έχει προκαλέσει ανησυχία στους κατοίκους του νησιού.
Ταυτόχρονα, όμως, υπάρχει και ένα άλλο ζήτημα, που καταδεικνύει την προχειρότητα με την οποία νομοθετεί η κυβέρνηση και αναφέρομαι στην αδυναμία εφαρμογής των διατάξεων για τον οικογενειακό γιατρό στα νησιά. Για να συμβληθεί με οικογενειακό γιατρό ένας πολίτης που διαμένει μόνιμα στην Κάσο πρέπει να ταξιδέψει σε άλλο, μεγαλύτερο νησί.
Είναι σαφές ότι πρέπει να υπάρχει πρόβλεψη για το δικαίωμα εκχώρησης της υπογραφής οικογενειακού γιατρού στους αγροτικούς γιατρούς που υπηρετούν στα μικρά νησιά, αν δεν υπάρχει άλλος γιατρός σε αυτά.

Κατόπιν των ανωτέρω
Ερωτάται ο Κύριος Υπουργός

1. Με ποιο τρόπο θα καλυφθεί η θέση ιατρού στο Πολυδύναμο Περιφερειακό Ιατρείο Κάσου;
2. Με ποιο τρόπο προτίθεται να αντιμετωπίσει το Υπουργείο Υγείας το πρόβλημα των κατοίκων μικρών νησιών στα οποία δεν υπάρχει η δυνατότητα υπογραφής οικογενειακού γιατρού;


Ο Ερωτών Βουλευτής

Μάνος Κόνσολας
Βουλευτής Δωδεκανήσου

